**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXI. Br. 3/OŽUJAK 2017.

LUDOST NAPREDNJAŠTVA

Svakodnevno možemo slušati i čitati mantre o „naprednom“ i „nazadnom“ u našem društvu i svijetu. „Napredni“ su oni koji „oslobađaju“ čovjeka „srednjovjekovnih zatucanosti“ i vode ih u svijet tzv. ljudskih prava i sloboda, a „nazadni“ su oni drugi: Crkva, vjernici, konzervativci, oni koji se pozivaju na Božje, moralne, naravne zakone. Čini mi se da je priča o naprednjaštvu i nazadnjaštvu stara nekoliko stoljeća. Korijen joj vidim u prosvjetiteljstvu, koje je odbacilo kršćanstvo kao mit i povelo čovječanstvo putem sužene materijalističke i racionalističke perspektive. A u kakve ga je ludosti uvelo, vidimo svuda oko nas. Među književnicima 19. stoljeća bilo je onih koji su nakon vlastitih iskustava o tome kamo vodi naprednjačka sloboda, pisali poput samozvanih proroka. Jedan od takvih bio je C. Baudelaire, koji je iskusio moć sotone nad slabim i grješnim čovjekom. U *Velikodušnom igraču*, a igrač je *stari Jarac,* tj*. Sotona,* ironično ga prikazujekao duhovito i lukavo, inteligentno biće što se izruguje napretku i ljudskoj zaslijepljenosti, *ne tuži se što je na tako zlom glasu diljem cijeloga svijeta. Uvjeravao me kako je baš njemu lično stalo da se iskorijeni `praznovjerica*` *i priznao mi da se samo jednom pobojao za svoju moć i to onoga dana kad je neki propovjednik, oštroumniji od ostalih, s propovjedaonice zagrmio: `Draga moja braćo, kad budete slušali, kako veličaju napredak prosvjećenosti, ne smetnite s uma ovu istinu: najnaprednija je đavlova lukavština, njegovo uvjeravanje da on uopće i ne postoj* (C. Baudelaire, *Spleen Pariza*, Zagreb 1952., str. 93). Baudelaire, duboko doživjevši stvarnost duhovnoga svijeta, stravu pakla, gledajući sam sebe kao “smiješnoga proroka“, vidi kamo ide ljudski rod očaran materijalističkim duhom, čiji je jedini članak vjerovanja *napredak:* →

**BOŽJA RIJEČ – RIJEČ ŽIVOTA**



*Tada Isus progovori Židovima koji mu povjerovaše: „Ako ostanete u mojoj riječi, uistinu, moji ste učenici; upoznat ćete istinu i istina će vas osloboditi.“*

 Iv 8, 31

→ “Tehnika će nas toliko amerikanizirati, od napretka će tako jako zakržljati cio duhovni dio nas, da se ni jedna od krvoločnih, ili protuprirodnih sanjarija utopista neće moći usporediti s njegovim stvarnim ishodima... Ali neće se posebice preko političkih institucija očitovati svjetsko propadanje, ili svjetski napredak; jer ime mi nije važno. Očitovat će se ono u srozavanju srca. Moram li kazati da će se ono malo što bude od politike ostalo koprcati u zagrljaju sveopće animalnosti, te da će vladari, kako bi se održali i stvorili neku utvaru reda, biti prisiljeni pribjeći sredstvima od kojih bi se naše sadašnje čovječanstvo naježilo? (C. Baudelaire, *Rakete, Moje razgolićeno srce i druga posmrtna djela*, Zagreb, Litteris, 2006., str. 22-23).

Baudelaire drži da “ukidatelji duše“ (*materijalisti*) jesu (naravno) ukidatelji *pakla*; za ovo su jamačno *zainteresirani*, a pojedince poput George Sand, francuske spisateljice, feministkinje koja je svojim slobodnim ponašanjem sablažnjavala francusku javnost i koja je tvrdila u jednom predgovoru za *Mademiselle La Quintinie* da pravi kršćanin ne može vjerovati u pakao, kaže: “Sam ju je Vrag uvjerio da se pouzdaje u svoje dobro srce i zdrav razum, ne bi li ona uvjerila sve ostale teške budale da se pouzdaju u svoje dobro srce i zdrav razum.“ (ISTI, str. 36/37) Opominje: “Civilizirani narodi, koji vječito govorite bedastoće o *divljacima* i *barbarima*, uskoro nećete, kao što veli D`Aurevilly, vrijediti *čak ni toliko da budete idolopoklonici*“(ISTI, str. 20).

Ispisuje svoj *Račun u prilog Bogu*:

*Ništa ne postoji bez svrhe.*

*Moje postojanje, znači, ima svrhu. Koju? Ne znam. Nisam je ja dakle naznačio.*

*Već netko tko zna više od mene.*

*Moram stoga moliti tog nekoga da me prosvijetli. To je najmudrije opredjeljenje.*

(ISTI, str. 20)

(M. Grgat)

**PRONAĐI SVOJ LIJEK**

 *U tuzi i trpljenju idi s pouzdanjem izravno k Bogu i bit ćeš osnažen, prosvijetljen i upućen.*

 **sv. Ivan od Križa**

*Svaki dan si odvoji pola sata za molitvu, osim ako imaš puno posla – u tom slučaju si odvoji jedan sat.*

**sv. Franjo Saleški**

*Znamo li dobro koristiti oružje molitve, na kraju ćemo nadvladati svako iskušenje jer je molitva snažnija od svih đavola.*

 **sv. Bernard**

**POZIV NA TRIBINU**

**TEMA: DUHOPIS ISELJENE HRVATSKE (uz videozapis)**

**PREDAVAČ: TUGA TARLE, prof.**

**ČETVRTAK, 16. ožujka 2017. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

OBAVIJESTI

 DUHOVNA OBNOVA

LJUDSKE PROSUDBE – „PILATOVA ISTINA“

Subota, 18. ožujka 2017. od 9.30 do 17 sati, Župa Bezgrješnog Srca Marijina Jordanovac 110

Voditelj: p. Nikola Stanković

Prijave: [katarinatadic@gmail.com](https://freemail.net.hr/main.php#composeto) Katarina Tadić 091/ 54 64 506

DUHOVNE VJEŽBE U LASINJI 29.4.-1. 5. 2017.

Duhovne vježbe vodi p. Nikola Stanković

Vježbe počinju 29. 4. u 15 sati, a traju do 1. 5. u 18 sati.

Cijena smještaja i hrane je 260 kn po osobi.

Prijevoz osobnim automobilima. Prijave do ponedjeljka 24. travnja samo na

email adresu Katarinatadic@gmail.com

KORIZMENO – USKRSNI TEČAJ GLAGOLJICE

započet će u srijedu, 15. ožujka 2017. u 19,30 sati, a nastavit će se idućih pet tjedana, u ukupnom trajanju od 12 sati. Učit će se glagoljsko pismo i čitati tekstovi Muke i Uskrsnuća po sv. Marku iz prve hrvatske tiskane knjige – glagoljskoga Misala iz 1483. godine. Voditelj tečaja je dr. Vladimir Ćepulić.

Cijena je tečaja, koja uključuje i materijale tečaja, 50 kuna, a za učenike, studente i umirovljenike 30 kuna. Sav prihod namijenit će se za Caritas.

Prijave se primaju u ponedjeljak, 13.ožujka i utorak, 14.ožujka od 13 do15 sati na telefon 4826-016 (Ćepulić).

Radosno očekujemo Vaš dolazak

Ravnateljstvo DPG



**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr